**Подаци из Истраживања здравља становништва Србије 2013.**

Истраживање здравља становништва Србије 2013. показало је да је превентивни преглед за рано откривање карцинома грлића материце (Папаниколау тест) урадило 57,1% жена животног доба од 25 до 69 година (циљна популација за рано откривање рака грлића материце). Најчешће прегледе Папаниколау тестирањем обавиле су млађе жене, старости од 25 до 34 године (70%), а потом жене старости од 35 до 44 године живота (67%). Примећено је да са повећањем година живота жене ређе обављају ПАП-а прегледе, тако да жене у животној доби од 65 до 69 година обаве ову врсту прегледа у око 30% случајева (свака трећа жена). Према подацима из Истраживања здравља становништва Србије, највећи проценат жена код којих је урађен Папаниколау тест забележен је у Београду (72,5%), у градским срединама (62,3%), становницима из најбогатијих слојева (75,9%) и код високообразованих жена (74%), а најмањи међу становницима Шумадије и Западне Србије (48,9%). Највећи проценат жена је изјавио да је урадио Папаниколау тест по савету лекара (50,6%). Проценат жена које су обавиле Папаниколау тест повећао се са 38,5% у 2006. години на 57,1% у 2013. години.